ОБЯСНИТЕЛЕН МЕМОРАНДУМ

Рамковото споразумение между Европейския съюз и неговите държави членки, от една страна, и Република Корея, от друга страна, („Споразумението“) бе подписано на 10 май 2010 г. и влезе в сила на 1 юни 2014 г.

Това всеобхватно споразумение между ЕС и Република Корея бе първото по рода си между ЕС и държава от Азия. Споразумението предоставя правна рамка, обхващаща въпроси, които се простират от редовния политически диалог до секторното сътрудничество. То подчертава решимостта на ЕС да се ангажира с Република Корея и да издигне двустранните отношения на по-високо равнище.

Споразумението засилва сътрудничеството в широк спектър от области на политиката, включително *inter alia* правата на човека, неразпространението на оръжия за масово унищожение, борбата с тероризма, борбата срещу корупцията и организираната престъпност, търговията, миграцията, околната среда, енергетиката, изменението на климата, транспорта, науката и технологиите, заетостта и социалните въпроси, образованието, селското стопанство, помощта за развитие, културата и др.

По силата на член 44 от Споразумението бе създаден Съвместен комитет, съставен от представители на членовете на Съвета на Европейския съюз и представители на Европейската комисия, от една страна, и от представители на Република Корея, от друга страна. В Съвместния комитет ще се провеждат консултации за улесняване на изпълнението и за постигане на общите цели на Споразумението, за запазване на цялостната съгласуваност в отношенията и за осигуряване на доброто функциониране на всяко друго споразумение между страните.

С цел да се подпомага Съвместният комитет при изпълнението на неговите задачи и за да се даде възможност за провеждането на дискусии на експертно равнище в някои ключови области, попадащи в приложното поле на Споразумението, се предлага да бъдат създадени две специализирани работни групи със следните наименования: 1) специализирана работна група по въпросите на енергетиката, околната среда и изменението на климата; 2) специализирана работна група по въпросите на борбата с тероризма. На по-късен етап могат да бъдат създадени допълнителни специализирани работни групи, след като страните постигнат съгласие за това.

И двете страни са се ангажирали с ефективното прилагане на Споразумението. Поради това целта на настоящото предложение е да се определи позицията, която да бъде заета от Европейския съюз в рамките на Съвместния комитет, учреден по силата на член 44 от Споразумението, във връзка с: i) приемането на процедурния правилник на Съвместния комитет, и ii) създаването на специализирани работни групи и приемането на техния мандат. Позицията на Европейския съюз се основава на проекта на решение на Съвместния комитет, приложен към настоящото предложение.

2016/0080 (NLE)

Предложение за

РЕШЕНИЕ НА СЪВЕТА

относно позицията, която да бъде заета от Съюза в Съвместния комитет, създаден съгласно Рамковото споразумение между Европейския съюз и неговите държави членки, от една страна, и Република Корея, от друга страна, във връзка с приемането на процедурния правилник на Съвместния комитет, както и създаването на специализирани работни групи и приемането на техния мандат

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално членове 207, 212 и 218, параграф 9 от него,

като взе предвид предложението на Комисията,

като има предвид, че:

(1) Рамковото споразумение между Европейския съюз и неговите държави членки, от една страна, и Република Корея, от друга страна, (наричано по-долу „Споразумението“) влезе в сила на 1 юни 2014 г.

(2) За да се допринесе за ефективното прилагане на Споразумението, неговата институционна рамка следва да бъде завършена възможно най-скоро чрез приемането от Съвместния комитет на собствен процедурен правилник.

(3) По силата на член 44 от Споразумението бе създаден Съвместен комитет, за да се осигури *inter alia* доброто функциониране и прилагане на Споразумението.

(4) За да се допринесе за ефективното прилагане на Споразумението, следва да бъде приет процедурният правилник на Съвместния комитет.

(5) Позицията на Съюза в рамките на Съвместния комитет по отношение на приемането на процедурния правилник на Съвместния комитет следва да се основава на приложения проект на решения на Съвместния комитет,

ПРИЕ НАСТОЯЩЕТО РЕШЕНИЕ:

Член 1

1. Позицията, която да бъде заета от Европейския съюз в рамките на Съвместния комитет, учреден по силата на член 44 от Рамковото споразумение между Европейския съюз и неговите държави членки, от една страна, и Република Корея, от друга страна, във връзка с:

* приемането на процедурния правилник на Съвместния комитет, и
* създаването на специализирани работни групи и приемането на техния мандат,

се основава на проекта на решения на Съвместния комитет, приложен към настоящото решение.

2. Представителите на Съюза в Съвместния комитет могат да приемат незначителни промени в проекта на решения, без да е необходимо допълнително решение на Съвета.

Член 2

Настоящото решение влиза в сила в деня на приемането му.

Съставено в Брюксел на година.

 За Съвета

 Председател